
Datganiad y gwaith
Gwaith yr awdur yn unig yw’r traethawd hon, heblaw am ble nodwyd y gwrthwyneb, a bydd yr achosion hynny’n cael eu hamlygu ac wedi eu cyfeirnodi’n gywir mewn rhestr ar ddiwedd yr aseiniad.


























Diolchiadau
Hoffa’r awdur ddiolch i’r Linda Davies, a Dr, Sioned V. Hughes, a fu’n cydlynu’r modiwl. Mae angen diolch arbennig i Nerys Defis am ei gwaith fel tiwtor ac am ei chefnogaeth mewn cyfarfodydd wyneb i wyneb a dros e-bost. Hoffa’r awdur ddiolch i’r Ysgol Profiad Dewisol ac i’r Mentor o fewn yr ysgol am ei ganiatáu i arsylwi yn eu hysgol er mwyn casglu data a gwybodaeth ar gyfer yr ymchwiliad. Yn olaf, mae’r awdur hefyd eisiau diolch i Ioan-Llŷr Thomas am ei gymorth yn ystod yr ymchwiliad.























Cyflwyniad
“Mae rhieni yn bwysig iawn yn natblygiad iaith eu plentyn ac i’r broses o gaffael iaith” (Siencyn a Richards, 2010, t. 157). O brofiad yr awdur fel disgybl, mae’r gosodiad yn gywir, ond felly mae’n peri iddo feddwl sut effaith mae siarad iaith wahanol yn y cartref ac yn yr ysgol yn ei gael ar lefel iaith disgybl.
Wrth ystyried pwnc yr ymchwiliad, penderfynodd yr awdur ganolbwyntio ar addysgu’r Gymraeg mewn ysgolion, ac yn benodol ar strategaethau sydd eisoes mewn lle i gefnogi’r disgyblion di-Gymraeg wrth geisio rhuglder. Bydd yr awdur yn ymchwilio i’w llwyddiant yn cefnogi disgyblion o gartrefi di-Gymraeg, a meddwl am sut y gellir ei addasu er lles y disgyblion. Drwy gymharu strategaethau a ddefnyddiwyd yng Nghymru, bydd yr awdur yn gallu ystyried ffordd ymlaen y gellir ei gyflwyno i sicrhau hyder yn medrau Cymraeg y disgyblion. Yn ogystal â chyfuno ymchwiliad mewn ysgol yn Sir Gaerfyrddin, tra’n arsylwi a cyfweld, bydd yr awdur yn ymchwilio i arfer dda mewn gwahanol ysgolion, edrych ar adroddiadau Llywodraeth Cymru, a chonsortia megis Estyn.
	Fel rhywun a dderbyniodd ei addysg trwy gyfrwng y Gymraeg yn Arfon ble, yn ôl y cyfrifiad yn 2011 (Cyngor Gwynedd, 2013), mae 66% o bobl yn medru’r Gymraeg, mae’r sefyllfa yn Sir Gaerfyrddin o gryn dipyn o ddiddordeb i’r awdur. Pan roedd yr awdur yn yr ysgol gynradd, roedd bron i 90% o ddisgyblion yn siarad y Gymraeg yn y cartref (Estyn, 2008, t. 1), ac felly roedd modd cyflwyno’r addysg trwy gyfrwng y Gymraeg yn ddi-drafferth. I gymharu, dim ond 43.9% o bobl Sir Gaerfyrddin sy’n medru’r Gymraeg (BBC News, 2012), ac, yn amlwg, llai o ddisgyblion yn siarad y Gymraeg yn y cartref. Er enghraifft, 58% o ddisgyblion yr Ysgol Profiad Dewisol sy’n dod o gartrefi ble siaredir y Gymraeg. (Estyn, 2016, t. 1) ac felly mae angen i athrawon ddefnyddio’r dull trochi i’w cefnogi; hynny yw, eu haddysgu trwy gyfrwng y Gymraeg a gobeithio y byddai ei ddefnyddio digon yn arwain y disgyblion i fedru’r Gymraeg. Amlinellwyd gan Baker (2011, t. 210) fod y dull trochi yn gryf iawn wrth ddatblygu siaradwyr dwyieithog hyderus.
	Pan ar Brofiad Addysgu Proffesiynol (PAP) sylwodd yr awdur ar y diffyg cefnogaeth i ddisgyblion yn y cartref yn arwain at safon is o’r Gymraeg. Er enghraifft, wrth addysgu mewn dosbarth blwyddyn 2 gyfrwng Cymraeg dros dymor y Gwanwyn, gwelodd yr athrawes dosbarth bod safon Cymraeg un o’r disgyblion sydd heb riant yn siarad y Gymraeg wedi dirywio dros pythefnos o wyliau Nadolig. Dengys hyn, er bod trochi yn reit llwyddiannus, fod rhywbeth ar goll wrth gefnogi’r disgyblion yn eu Cymraeg.
	Bydd yr awdur yn gallu defnyddio’u canfyddiadau i drafod ffyrdd ymlaen posib i ysgolion wrth ystyried dulliau i gefnogi disgyblion o gefndiroedd di-Gymraeg.

Adolygiad Llenyddiaeth
Cyn mynd ati i drafod yr ymchwiliad a bwriad yr awdur, mae’n bwysig trafod y llenyddiaeth sydd wedi ei gyhoeddi am y testun. Bydd yr awdur yn trafod yr hyn y mae’r llenyddiaeth yn ei amlygu am y strategaethau a ddefnyddir i gefnogi disgyblion o gefndiroedd di-Gymraeg i symud at ruglder. Bydd yr awdur hefyd yn amlygu’r hyn a drafodwyd gan Lywodraeth Cymru, a chyrff fel Estyn.

Strategaethau i gefnogi disgyblion o gefndiroedd di-Gymraeg
Un strategaeth oedd y dull trochi. Cyfieithwyd trochi i “immersion” yn Saesneg, ac fe’i diffiniwyd fel “instruction based on extensive exposure to surroundings or conditions that are native or pertinent to the object of study” (Merriam-Webster, 2020). “Mae addysg drochi yn cyfeirio at y ffaith bod y plant yn derbyn eu haddysg neu eu gofal mewn iaith sy’n wahanol i iaith eu cartref” (Mudiad Meithrin, Anhysbys, t. 1); ac yng nghyd-destun yr ymchwiliad, disgyblion o deuluoedd di-Gymraeg sy’n derbyn eu haddysg trwy gyfrwng y Gymraeg. Diffiniwyd trochi o fewn addysg yng Nghymru fel achosion ble mae “pwyslais penodol ar ddatblygu’r Gymraeg trwy ddulliau trochi ar draws holl feysydd dysgu’r Cyfnod Sylfaen, beth bynnag fo iaith cartref y plentyn” (Estyn, 2013, t. 2). Diddorol yw nodi fod y ddarpariaeth i gefnogi disgyblion o gartrefi di-Gymraeg yn amrywio ar draws Cymru gan ddibynnu ar gyd-destun cymdeithasol ac ieithyddol (Garcia a Baker, 1995, t. 156). Mae addysg drochi yn Sir Gaerfyrddin yn “cynnal yr holl weithgareddau’r ddarpariaeth trwy gyfrwng y Gymraeg yn unig”; caniateir hynny i’r disgyblion “gaffael y Gymraeg wrth chwarae a rhyngweithio gydag oedolion a phlant eraill” (Mudiad Meithrin, Anhysbys, t. 1). Dywed Tedick et al (2001, t. 2) fod addysg drochi yn llwyddiannus iawn yn sicrhau bod disgyblion yn dod yn “hyfedr yn yr iaith”. Parha Tedick et al(2001) gan nodi fod y dull trochi yn fuddiol wrth gyflwyno gwybodaeth ar draws y cwricwlwm. Dywed Baker (2011, t. 266) fod y disgyblion sy’n cael eu trochi’n llwyr yn ddigon cynnar yn dueddol o berfformio ar yr un lefel â  disgyblion prif ffrwd; “mae disgyblion yn gallu ennill ail iaith heb ddirywiad yn eu perfformiad ar draws y cwricwlwm” (Baker, 2011, t. 267). Cytuna hynny gyda rhai o bwyntiau Llywodraeth Cymru yn ‘Y Gymraeg mewn addysg: Cynllun gweithredu 2017-2021’ (2017b, t. 15) wrth iddynt rannu eu gweledigaeth am addysg Gymraeg;
“Wrth ddatblygu eu sgiliau yn y Gymraeg a’r Saesneg, gall plant a phobl ifanc ddatblygu sylfaen ar gyfer dysgu ieithoedd ychwanegol, yn barod i fod yn ddinasyddion ar gyfer Cymru a’r byd.”
(Llywodraeth Cymru, 2017b, t. 15)
Bydd trafodaeth fanylach am weledigaeth Llywodraeth Cymru am addysg yng Nghymru i’w gael yn hwyrach yn yr adran “Adolygiad Llenyddiaeth”.
Wrth ymchwilio i addysg drochi, ceisiodd yr awdur lunio dadl o’i blaid ac yn ei erbyn drwy ystyried gwahanol safbwyntiau ond nid oedd dadleuon yn ei erbyn yn dod i’r amlwg. Felly, gellir casglu fod addysg drochi’n rhywbeth a dderbynnir ac anogir o fewn addysg. Serch hynny, amlygodd Fortune (2019) nifer o heriau i’w goresgyn i’w gyflwyno’n llwyddiannus. Dadleua Fortune (2019) ei fod yn heriol i athrawon geisio cydbwysedd addas rhwng addysgu iaith a chynnwys cwricwlaidd.  Rhywbeth arall a amlyga Fortune (2019) yw ei fod yn anodd iawn sicrhau fod disgyblion yn defnyddio’u hail iaith (y Gymraeg, yn yr achos hwn) wrth siarad gyda’i gilydd gan ei ddisgrifio fel “uphill battle”. Rhoddwyd yr enw “ffenomenon ysgol” i hyn gan Baker (2011, t. 265). Hynny yw, tu hwnt i’r ysgol, nid yw’r disgyblion sy’n cael eu trochi yn siarad mwy o Gymraeg nag unrhyw ddisgybl sy’n derbyn addysg Gymraeg drwy “drip feed”. Yn debyg i ymarfer cyhyr er mwyn ei gryfhau, mae angen ymarfer iaith y tu hwnt i wersi strwythuredig. Felly, mae’n hanfodol fod disgyblion yn siarad y Gymraeg cymaint ag sy’n bosib. Serch hynny, mae’n hanfodol ceisio cydbwysedd addas o’r Gymraeg a’r Saesneg y tu hwnt i’r ysgol, fel y noda gwaith Garcia a Baker (1995) wrth iddynt drafod datblygu’r Saesneg y tu hwnt i’r ysgol, a bydd trafodaeth am hynny yn hwyrach yn yr adolygiad. Diddorol fydd gweld os yw’r ysgol ddewisol yn credu a yw’r disgyblion yn ymarfer y Gymraeg yn ddigonol y tu hwnt i’r ysgol.
Defnyddir y dull trochi mewn nifer o wledydd  gwahanol yn cynnwys Awstralia, Gwlad y Basg a Catalonia (Baker, 2011, t. 243); mae’r dulliau’n amrywio o wlad i wlad; “mae’n amrywio i siwtio cyd-destunau rhanbarthol a chenedlaethol” (Baker, 2011, t. 243). Serch hynny, gwelwyd fod llawer o’r modelau yn llwyddiannus iawn wrth ddatblygu disgyblion wirioneddol ddwyieithog. Gwelwyd fod addysg drochi yng Ngwlad y Basg yn datblygu siaradwyr dwyieithog. Yno, defnyddir tri model, A, B, a D gyda D y tebycaf i’r hyn sy’n digwydd mewn ysgolion ffrwd Gymraeg yng Nghymru. Yn hwnnw, “mae’r addysg drwy gyfrwng y Fasgeg yn gyfan gwbl gyda Sbaeneg yn cael ei addysgu fel pwnc gorfodol” (Hopwood et al, 2018, t. 26). Ni amlygwyd pryd cyflwynir Sbaeneg fel pwnc gorfodol yng Ngwlad y Basg, ond wrth gwrs nid yw’r Saesneg yn cael ei addysgu nes Cyfnod Allweddol 2 yng Nghymru. Noda Hopwood et al (2018, t. 26) fod y niferoedd o ddisgyblion sy’n mynd i fodelau A (addysg trwy gyfrwng y Sbaeneg) a B (y rhan fwyaf o addysg yn Sbaeneg) yn lleihau gyda mwy o ddisgyblion yn mynd i ysgolion model D gan fod y trosglwyddo iaith yn “fwy llwyddiannus”. Gan fod y dull trochi tebyg i’r hyn yng Nghymru i’w weld yn gweithio yn llwyddiannus yng Ngwlad y Basg, mae lle i gredu y dylai’r ddarpariaeth sydd eisoes mewn lle yng Nghymru hefyd lwyddo. 
Mae rhai ysgolion model D yn gweithredu’r dull ‘Content and Language Integrated Learning’ (CLIL), dull i ddatblygu rhuglder yn y Saesneg, yn ychwanegol i Fasgeg a Sbaeneg. Diffiniwyd CLIL fel “agwedd mwy hyblyg tuag at y defnydd o’r ddwy iaith yn y dosbarth.” (Lewis, 2011, t. 76). Rhai o fanteision CLIL yw bod disgyblion yn datblygu i ddefnyddio ieithoedd yn academaidd yn hytrach na’n gymdeithasol yn unig ac mae’n rhoi pwrpas i ddysgu iaith ychwanegol (Baker, 2011, t. 246). Yn bresennol, nid yw disgyblion yn y brif ffrwd yng Nghymru’n dysgu Saesneg yn swyddogol tan Cyfnod Allweddol 2. Er bod ymchwil yn dangos fod y rhaglen CLIL yn llwyddiannus, nid yw’r awdur yn credu y dylid ei gyflwyno i addysg yng Nghymru. Gweledigaeth Llywodraeth Cymru yw anelu tuag at sicrhau fod Cymru’n “genedl ddwyieithog sydd â’r cryfder a’r hunanhyder i feithrin dwy iaith” (Donaldson, 2015, t. 26). Yn ôl Garcia a Baker (1995, t. 156), mae plant ac ieuenctid yn cael digon o brofiadau Saesneg yn allgyrsiol yn y gymuned, ac yn profi digon o gyfryngau Eingl-Americanaidd i ddatblygu’n siaradwyr Saesneg rhugl. Mae CLIL yn ymwneud â chyfuno iaith a phynciau, ond creda’r awdur y bydd dyfodiad y Cwricwlwm Newydd a’r Cyfrifoldebau Trawsgwricwlaidd yn hwyluso’r broses o gyfuno iaith â gwahanol bynciau.
	Wrth drafod addysg drochi dywed y Mudiad Meithrin (Anhysbys, t. 1) “ni ddylai’r staff defnyddio’r dull ‘brechdan’ (Cymraeg-Saesneg-Cymraeg) wrth weithio yn y lleoliad.” Defnyddir y dull brechdan gan athrawon i geisio cefnogi disgyblion i ddatblygu rhuglder. Yn syml, maent yn cyflwyno gair i’r disgyblion yn y Gymraeg, ei gyfieithu i Saesneg, cyn newid yn ôl i’r Gymraeg i orffen. Atega Estyn (2013, t. 6) bod angen i athrawon beidio â dibynnu ar eiriau Saesneg i gefnogi addysgu’r Gymraeg; gwelwyd bod rhai aelodau o staff ysgolion yn cael trafferth “glynu at ddefnyddio’r Gymraeg gyda disgyblion o gartrefi di-Gymraeg” a byddai hynny’n aml yn “llesteirio cynnydd”. Dywed Siencyn nad yw'n deall y rhesymau dros ddefnyddio’r dull brechdan, oherwydd nid yw’n modelu’r ffordd y mae oedolion yn dysgu iaith; o ganlyniad gellir casglu ei fod yn hanfodol osgoi defnyddio’r dull o dan unrhyw amod (Mudiad Meithrin, 2017). O fewn yr ymchwil hwn gobeithir darganfod a yw athrawon dosbarth yn defnyddio dulliau megis y dull brechdan wrth addysgu. Mae’r baich o addysgu disgyblion yn disgyn ar yr athrawon; “yn y pen draw, addysgwyr - yn arbennig athrawon dosbarth - sy’n gweithredu polisi iaith” (Menken a Garcia, 2010). Ategir hynny gan Lywodraeth Cymru (2017a, t. 43); er mwyn creu rhagor o siaradwyr, mae ein system addysg yn llwyr ddibynnol ar y gweithlu”. Gwelodd yr awdur hynny pan ar un o’i gyfnodau PAP gydag athrawes dosbarth yn defnyddio’r dull brechdan gan ei fod llawer hwylusach, er na anogir ei ddefnydd.
	O gymharu â’r dull brechdan, mae dulliau llawer mwy addas i gefnogi disgyblion wrth iddynt anelu am ruglder. Trafododd Baker (2011, t. 173) dau fath o gefnogaeth y gellir ei gynnig ac mae’r gwahaniaeth yng nghyrhaeddiad a rhuglder y disgyblion yn y ddau yn arwyddocaol. Y dull cyntaf yw ‘Cyfathrebu â chyd-destun wedi gwreiddio’ (CEC, ‘Context embedded communication’) a’r ail yw ‘Cyfathrebu â chyd-destun wedi’i leihau’ (CRC, Context reduced communication). Golyga CEC fod yr iaith lafar yn cael ei gefnogi’n sylweddol gan iaith y corff, gan wneud pethau megis “pwyntio, defnyddio’r llygaid, nodio, ystumiau, a goslef”; noda Baker (2011, t. 173) fod y CEC yn rhoi digon o gliwiau i gynnwys y neges gael ei ddeall. I’w gymharu, mae CRC yn golygu fod yr iaith yn sefyll yn annibynnol, ac nid yw’r athro’n defnyddio iaith y corff mewn ffordd i gefnogi’r iaith; “does dim llawer o giwiau i awgrymu ystyr beth sy’n cael ei gyflwyno”. Dywed Baker (2011, t. 173) bod defnyddio’r CEC yn arwain at ruglder arwynebol a’i fod yn hanfodol i ddisgyblion fod â hyfedredd digonol yn eu hiaith drwy ddefnyddio CEC, cyn i’r athro gyflwyno sefyllfaoedd CRC i’r dosbarth i ddatblygu’r iaith ymhellach. Mewn ymchwil gan yn Baker (2011, t. 174), gwelwyd fod disgyblion ail iaith yn gallu cyrraedd lefel rhuglder arwynebol o fewn dwy flynedd ond ei fod yn cymryd hyd at 7 mlynedd iddynt ddatblygu rhuglder gwirioneddol drwy ddefnyddio CRC. Gobeithir canolbwyntio ar gydbwysedd y defnydd o’r CEC a’r CRC, wrth ymchwilio o fewn yr ysgol ar Brofiad Dewisol.
Yr elfen arall i’w hystyried wrth drafod cyflwyno’r Gymraeg i ddisgyblion o gartrefi di-Gymraeg yw polisïau llywodraethol, ac argymhellion a canllawiau ysgolion. 
Gwela Llywodraeth Cymru'r rôl hanfodol addysg i sicrhau rhuglder yn y Gymraeg; “sicrhau bod pob dysgwr yn datblygu sgiliau yn y Gymraeg i safon a fydd yn eu galluogi i ddefnyddio’r iaith yn eu bywydau bob dydd.” (Llywodraeth Cymru, 2017a, t. 37), a hynny mewn “gwahanol ffurfiau a lleoliadau, a thrwy lwyfannau digidol” (Llywodraeth Cymru, 2017b, t. 14). Amlygodd Llywodraeth Cymru (2017c) y cysylltiad uniongyrchol  rhwng “datblygu iaith” a lles; yn yr adroddiad trafodwyd pedwar agwedd y mae angen eu sicrhau i ddisgyblion deimlo lles a disgynna “datblygu iaith” dan ymbarél “Unedig a Chysylltiedig”. Gwela’r awdur gysylltiad rhwng yr agweddau amlygwyd yn y ddogfen a phedwar diben Cwricwlwm 2022 (Llywodraeth Cymru, 2020) (Donaldson, 2015). 
Trafodwyd gweledigaeth y Llywodraeth i sicrhau rhuglder uchod, ond ni soniwyd am ddisgyblion o gartrefi di-Gymraeg. Wrth ymchwilio i’r testun, darganfu’r awdur nad oedd Donaldson (2015) na’r Llywodraeth wrth gyhoeddi’r Cwricwlwm Newydd (2020) wedi cyfeirio unwaith at ddisgyblion o gartrefi di-Gymraeg neu at addysg drochi. Wrth drafod ieithoedd fe gyfeiriwyd yn y ddwy ddogfen at yr angen i “feithrin” a “magu” hyder mewn dwy iaith er mwyn i ddisgyblion allu “cyfathrebu mewn Cymru ddwyieithog” (Donaldson, 2015, t. 26) (Llywodraeth Cymru, 2020, t. 30). Gan nad oes cyfeiriad at ddisgyblion o gefndiroedd di-Gymraeg gellir dadlau fod disgyblion ledled Cymru yn cael eu paentio gyda’r un brws, er gwaethaf y gwahaniaethau diwylliannol. O ganlyniad, gellir casglu fod y Llywodraeth yn credu fod y ddarpariaeth bresennol yn cefnogi disgyblion o gartrefi di-Gymraeg mewn ysgolion prif ffrwd gymaint a phosib ac nad oes angen ei addasu na’i ddiwygio. Bydd yn ddiddorol gweld os yw hynny’n wir.
Yn ychwanegol i’r ffaith nad yw addysg Gymraeg i ddisgyblion o gartrefi di-Gymraeg yn cael ei drafod, ni welodd yr awdur unrhyw ddogfen yn trafod sut i gefnogi athrawon i helpu disgyblion o gartrefi di-Gymraeg. Felly, gellir dadlau nad yw ysgolion nac addysgwyr yn derbyn digon o arweiniad. Cydnabydda Lywodraeth Cymru (2017a, t. 43-44) fod angen  i’r rhai sy’n gweithredu addysg gyfrwng Gymraeg dderbyn mwy o hyfforddiant, i sicrhau  “trochi ac addysgu cyfrwng Cymraeg a dwyieithog effeithiol”, ond ni aethent i unrhyw fanylder am natur yr hyfforddiant hynny. Ategir yr angen i dderbyn hyfforddiant gan Fortune (2019);  mae’n hanfodol cynnig cyfleoedd i athrawon gryfhau’u hymarfer proffesiynol wrth ystyried cynllunio cwricwlwm a strategaethau pedagogaidd. Mae’n ofynnol hefyd i staff ar bob lefel “godi llais dros yr iaith a dylanwadu ar y gweithlu ehangach” a byddai hynny yn ysbrydoli disgyblion i ddefnyddio’r iaith. (Llywodraeth Cymru, 2017a, t. 44). Bydd trafodaeth am safbwynt staff ysgolion ar yr hyfforddiant y maent yn ei dderbyn yn yr adran “Canlyniadau a Thrafodaeth”.
Yn 2020, cyhoeddwyd y Cwricwlwm Newydd a fydd yn cael ei lansio yn 2022. Ynddo, trafododd y Llywodraeth bwysigrwydd sicrhau cyfleoedd i ddisgyblion ddatblygu i fod yn siaradwyr rhugl yn y Gymraeg; wrth ddatblygu rhuglder bydd y disgyblion yn datblygu cyfres o sgiliau megis “sgiliau creu, cyfryngu, hyblygrwydd ac empathi” (Llywodraeth Cymru, 2020, t. 132). Dylai’r cynnydd yn addysg drawsgwricwlaidd yn y Cwricwlwm Newydd fod yn fuddiol wrth roi cyfleoedd i ddisgyblion ddatblygu iaith ar draws y cwricwlwm; dylai “cynnig cyd-destunau cyfoethog lle [gallu iaith y disgyblion] ei gryfhau, ei hymestyn a’i gymhwyso” (Donaldson, 2015, t. 40). O ganlyniad, bydd disgyblion yn derbyn mwy o gyfleoedd i ddatblygu yn siaradwyr dwyieithog hyderus.





















Methodoleg
Wrth feddwl am ffyrdd i gasglu data a gwybodaeth mewn ysgol, dewisodd yr awdur amryw o ffyrdd i gasglu gwybodaeth a data, ond y ddau ddull a ddefnyddiwyd fwyaf oedd arsylwadau, a chyfweliadau, a bydd yr awdur yn trafod eu manteision ac anfanteision. Bwriad yr awdur wrth ymchwilio oedd casglu data meintiol ac ansoddol. (Hope, 2016, t. 57). Mae’n bwysig cyfuno data ansoddol a meintiol i ategu’i gilydd (Thomas, 2009, t. 83). Gelwir cyfuno’r ddau ddull yn ‘Pragmatiaeth’ gan fod yr awdur yn rhydd i benderfynu ar beth i ganolbwyntio arno (Austin, 2016, t. 57)
	Un peth sy’n cysylltu’r dulliau uchod yw eu bod yn cael eu defnyddio i lunio darlun o astudiaeth achos. Mae astudiaethau achos yn hanfodol i “roi cig ar asgwrn ymchwiliad” a  chaniatáu’r ymchwilydd i “weld nodweddion unigryw mewn gweithrediad” (Bell a Waters, 2018, t. 29). Ategir hynny gan Cohen et al (2018, t. 376) wrth “gynnig esiamplau unigryw mewn sefyllfaoedd real”. Er y gall astudiaethau achos fod yn fuddiol, mae rhai problemau a heriau i’w goresgyn i sicrhau ei fod yn cael ei wneud yn llwyddiannus. Dywed Bell a Waters (2018, t. 29) a  Cohen et al (2018, t. 379) ei fod yn hawdd i unigolyn fod yn ddetholus wrth gofnodi canfyddiadau, a gall hynny wyrdroi’r ymchwiliad. Ceisiodd yr awdur sicrhau na ddigwyddodd hynny, a phetai’r canfyddiadau’n wahanol i’r disgwyl byddai yn cydnabod hynny, yn hytrach na cheisio’u hanwybyddu i ffitio’r naratif. Yn ogystal, gall yr awdur hefyd wneud casgliad cyffredinol pan mae’n anaddas gwneud. Hynny yw, amlygodd Bell a Waters (2018, t. 29-30) fod ymchwilio i un ysgol yn anaddas i lunio casgliadau am ysgolion eraill. Dywed Cohen et al (2018, t. 381) fod angen i ymchwilydd gydnabod fod astudiaethau achos yn caniatáu iddynt wneud datganiadau damcaniaethol, ond eu bod yn gallu cael eu gwrthbrofi yn hawdd. O ganlyniad, mae’r awdur yn cydnabod mai ymchwiliad ar raddfa fach sydd yma a felly nad yw’n gallu cyffredinoli am ysgolion ledled Cymru.
	Gan fod ymchwiliad yr awdur yn ymwneud â strategaethau sy’n cael eu defnyddio gan yr ysgol i gefnogi disgyblion o gefndiroedd di-Gymraeg ddatblygu eu rhuglder yn y Gymraeg, roedd yn hanfodol i’r awdur arsylwi’r strategaethau hynny ar waith ar lawr y dosbarth. Gelwir y math yma o arsylwad yn strwythuredig am fod y ffocws yn sail i’r ymchwiliad, yn hytrach na fod y ffocws yn cael ei amlygu yn ystod yr arsylwad. (Bell a Waters, 2018, t. 246). Wrth drafod buddion arsylwadau dywed Cohen et al. (2018, t. 542) eu bod yn cynnig cyfle i’r ymchwilydd gasglu data yn “uniongyrchol o sefyllfaoedd cymdeithasol naturiol yn hytrach nag o ddata wedi ei adrodd, neu o gyfrifon ail law”. Ategir y safbwynt hynny gan Bell a Waters (2018, t. 243) sy’n dweud bod arsylwadau yn “ddefnyddiol i ddarganfod os mae pobl yn gwneud beth maent yn honni maent yn gwneud”. Dywed Cohen et al (2018, t. 543) fod arsylwadau’n hyblyg ac yn caniatáu i’r ymchwilydd ganolbwyntio ar bedair peth; “yr amgylchedd, y sefyllfa ddynol, perthnasoedd, a’r rhaglen”. Wrth ystyried yr Ysgol Ddewisol, canolbwyntiodd yr awdur yn bennaf ar berthnasoedd y rhaglen, sef y rhyngweithio rhwng y disgyblion a’r staff, a’r dulliau a strategaethau pedagogaidd a ddefnyddiwyd i sicrhau rhuglder ymysg y disgyblion.
Yn ogystal â chasglu data a gwybodaeth drwy arsylwi, cyfwelodd yr awdur aelodau staff a rhai disgyblion. Dywed Cohen et al (2018, t. 506) fod cyfweliadau yn wahanol i holiaduron am eu bod yn caniatáu i’r ymchwilydd weld y cyfranogion fel pobl yn hytrach na data. Mae cyfweliadau yn caniatáu i’r awdur holi cwestiynau fel Pam? yn hytrach na’r Beth? ac mae cyfweliad llwyddiannus yn gallu cynhyrchu hen ddigon o ddata a gwybodaeth i ysgrifennu adroddiad ymchwiliad. (Cobb, 2016, t. 73-75). Mantais arall cyfweliad yw ei fod yn bosib cael mwy o eglurhad dros ateb, yn hytrach nag ymateb a roddir yn arwynebol (Bell a Waters, 2018, t. 210). Amlyga Cobb (2016, t. 75) fod nifer o ymchwilwyr yn gwneud yr un camgymeriad o geisio casglu cymaint o ddata a phosib; dadleua Cobb ei fod yn bwysicach i’r ymchwilydd gasglu llai o ddata o safon uwch. Drwy gyfweld staff yr ysgol llwyddodd yr awdur i geisio eu barn am y strategaethau sy’n cael eu defnyddio a’r gefnogaeth y maent yn eu derbyn. Drwy gyfweld disgyblion, llwyddodd yr awdur i weld os yw’r plant wirioneddol yn hapus gyda’r hyn sy’n cael ei gynnig iddynt. Gan fod yr ymchwilydd yn ymwybodol o’r ffocws ond eisiau rhyddid i addasu cwestiynau fel bo angen, roedd y cyfweliad yn cymryd strwythur “semi-focused” ar fodel cwestiynau Minichiello et al (Punch, 2009, t. 145). Un o fanteision cyfweliad yw eu bod yn gallu bod yn reit sgyrsiol a chynnig rhyddid i’r ymchwilydd newid trywydd y cyfweliad, pan gododd pwyntiau diddorol Cohen (2018, t. 510). Gan fod y cwestiynau yn cael eu llunio gan yr ymchwilydd, mae hefyd peryg sylweddol y gall y cwestiynau ddangos tuedd (Bell a Waters, 2018, t. 210); wrth baratoi’r cyfweliad roedd yn hanfodol i’r ymchwilydd sicrhau bod y cwestiynau yn ddiduedd, ac yn rhoi digon o ryddid i’r cyfranogwyr rannu eu barn yn ddidrafferth. O ganlyniad, ceisiodd yr awdur gymorth cyn athro oedd yn gyfarwydd â’r testun i sicrhau nad oedd y cwestiynau’n dangos tuedd (Bell a Waters, 2018, t. 219)
Yn ystod yr ymchwiliad, gwelodd yr awdur y ddau begwn o fanteision ac anfanteision cyfweliadau. Drwy gyfweld staff yr ysgol, llwyddwyd i holi cwestiynau i ganiatáu iddynt fod yn gwbl onest ac agored. Creda’r awdur fod y cyfweliadau wedi rhoi atebion defnyddiol, ac roeddent wedi gallu gofyn am eglurhad a mwy o fanylder o ganlyniad i rai cwestiynau (Bell a Waters, 2018, t. 210). Ar y pegwn arall creda’r awdur nad oedd y cyfweliadau gyda’r disgyblion yn fuddiol iawn gan fod y cwestiynau’n gallu bod yn rhy gymhleth i’r disgyblion a bod tueddiad iddynt roi’r ateb cywir, ac nid eu hateb onest.
Ni wnaethpwyd holiadur gan yr awdur pan ar ei Brofiad Dewisol, gan ei fod eisiau canolbwyntio ar drochi o fewn y Cyfnod Sylfaen, ac felly’n poeni na fuasai’r disgyblion yn gallu ateb yr holiadur mewn modd dymunol. Gobeithia’r awdur y buasai’n goresgyn yr angen ar gyfer holiadur wrth ofyn cwestiynau a fyddai’n rhoi canlyniadau meintiol yn y cyfweliad. Byddai data meintiol wedi hwyluso’r broses o ddadansoddi a chymharu data i ddod i gasgliad (Bell a Waters, 2018, t. 313). Yn anffodus, roedd rhaid i’r awdur gael gwared â’r cwestiynau yma gan fod y disgyblion yn dueddol o gopïo atebion ei gilydd.
Roedd yn hanfodol i’r ymchwiliad ddilyn y canllawiau cyffredinol. Yn unol ag erthygl 8 yn y canllaw BERA (2018, t. 9), sicrhaodd yr awdur ei fod yn derbyn caniatâd llawn y cyfranogwyr cyn dechrau. Roedd yn hanfodol hefyd i’r awdur amlygu bod yr ymchwiliad yn dilyn erthygl 31 y canllaw BERA (2018, t. 18) sef bod gan y cyfranogion yr hawl i wrthod cymryd rhan, neu stopio cymryd rhan petaent wedi dechrau, a hynny heb reswm. Cytuna hyn gydag erthygl 21 y canllaw GDPR (2018) sef bod gan gyfranogwyr yr hawl i wrthod cymryd rhan. Roedd cyfrinachedd yn greiddiol i’r holl ymchwil a sicrhawyd eu bod yn dilyn erthygl 40 y canllaw BERA (2018, t. 21). Yn olaf, yn unol ag erthygl 50 y canllaw BERA (2018, t. 25) sicrhaodd yr awdur fod yr holl ddata a gasglwyd yn ystod yn cael ei gadw’n ddiogel a’u bod ddim yn torri unrhyw gytundeb a wnaethpwyd cyn yr ymchwiliad. Roedd gan y cyfranogwyr yr hawl i weld yr holl ddata a gasglwyd amdanynt ar unrhyw adeg o’r ymchwiliad; cytuna hynny gydag erthygl 15 canllaw GDPR (2018).








Canlyniadau a Thrafodaeth
Mae 58% o ddisgyblion yr Ysgol Dewisol yn dod o gartrefi ble siaredir y Gymraeg (Estyn, 2016), ond gan fod pedair blynedd wedi bod ers yr arolwg gall y canran bellach fod yn wahanol. Awgrymodd athrawes yng Nghyfnod Allweddol 2 ei barn bod y canran yn lleihau’n flynyddol, a bellach yn debygol o fod yn nes at 40% o ddisgyblion yn dod o gartrefi ble siaredir y Gymraeg. Serch hynny, mae’r Gymraeg yn parhau i fod yr “iaith a ddefnyddir i gyfathrebu â’r disgyblion ac yng ngweinyddiaeth yr ysgol” (Prosbectws yr ysgol, Anhysbys, t. 2). Profodd yr awdur hynny eu hunain o gwmpas yr ysgol; anaml iawn oedd yr achosion pan glywyd Saesneg yn cael ei siarad ar iard neu ar goridorau’r ysgol. Yn ogystal â hynny, ni chlywyd unrhyw Saesneg y tu hwnt i’r gwersi Saesneg yng Nghyfnod Allweddol 2. Mae gan athrawon gyfrifoldeb o fod yn rhywun dylai ddisgyblion eu hefelychu ac felly mae’n hanfodol eu bod yn dangos arfer dda (Spencer, 2015).
Ym mholisi Cymraeg yr ysgol, amlygwyd hanner dwsin o’u hamcanion wrth ystyried y Gymraeg, gan gynnwys “sicrhau bod y plant yn datblygu i fod yn siaradwyr, darllenwyr, ac ysgrifenwyr hyderus yn y Gymraeg” (Polisi Cymraeg yr Ysgol, Anhysbys). Yn ychwanegol i rannu amcanion yr ysgol, amlygwyd hefyd amrywiaeth o weithgareddau a ddefnyddir i “feithrin llafaredd”, megis “chwarae rôl, ail-adrodd stori, siarad â ffrindiau, a mynegi barn” (Polisi Cymraeg yr Ysgol, Anhysbys). Wrth arsylwi, fe welodd yr awdur fod y staff yn gweithredu ar a dilyn y polisi wrth addysgu ac yn y modd y maent yn ymdrin â’r plant.
Yn ôl data’r ysgol, ystyrir fod pob un disgybl yng Nghyfnod Allweddol 2 yn rhugl yn y Gymraeg. Oherwydd hynny, penderfynodd yr awdur ganolbwyntio’r ymchwiliad ar ddisgyblion o gefndiroedd di-Gymraeg ym mlwyddyn 1 a 2. O’r 46 o ddisgyblion ym mlynyddoedd 1 a 2,  ystyrir 39 ohonynt yn rhugl yn y Gymraeg. Gwelwyd bod 15 o’r 46 disgybl (32%) sydd ddim yn siarad y Gymraeg ar yr aelwyd (Atodiad 2), sydd yn is na’r canran sydd i’w weld yn yr adroddiad Estyn (2016). Diddorol yw nodi bod anghytuno rhwng y data sydd gan yr ysgol, a phrofiad yr athrawon o ran faint o ddisgyblion sy’n siarad Cymraeg yn eu cartref. Er enghraifft, er mai dim ond 4 o ddisgyblion Blwyddyn 1 sy’n swyddogol ddim yn siarad y Gymraeg yn eu cartref, creda’r athrawes dosbarth bod y nifer wirioneddol yn nes at 10.
Defnyddir Incerts gan yr ysgol i fonitro cyrhaeddiad disgyblion mewn gwahanol bynciau. Wrth edrych arnynt, llwyddodd yr awdur i weld datblygiad y Gymraeg y disgyblion blwyddyn 2 ers dod i’r Meithrin. Caniata’r Incerts i’r awdur allu cymharu datblygiad y disgyblion o gartrefi di-Gymraeg, â’r rhai o gartrefi Cymraeg. Diddorol yw nodi fod graddfa’r datblygiad yn y ddau grŵp bron yn gyfartal, ond gan fod gwaelodlin cyfartaledd y ddau grŵp wrth gyrraedd y Meithrin yn wahanol, mae’r lefelau ym Mlwyddyn 2 yn wahanol i’r un graddau. Hynny yw, nid yw’r bwlch rhwng cyrhaeddiad y ddau grŵp yn cau dros y Cyfnod Sylfaen (Atodiad 3). Er bod y data’n dangos bwlch rhwng y ddau grŵp o ddisgyblion ni welai’r athrawes wahaniaeth sylweddol yng nghyrhaeddiad y disgyblion; yr unig wahaniaeth a welwyd yw bod y disgyblion o deuluoedd di-Gymraeg yn dibynnu fwy ar eiriau Saesneg i egluro safbwynt a bod y “gystrawen weithiau’n od” (Atodiad 4). Serch hynny, dangosa data’r Incerts fod y disgyblion dosbarth blwyddyn 2 ar gyfartaledd yn wyrdd, ac felly mae’n cyd-fynd gyda tharged yr ysgol o sicrhau rhuglder ymysg pob un o’r disgyblion ar derfyn y Cyfnod Sylfaen. Awgryma hyn fod y ddarpariaeth sydd eisoes mewn lle i gefnogi’r disgyblion gyda’u datblygiad ieithyddol yn gweithio’n dda. Ond, o ganlyniad, gellir casglu fod angen cyflwyno rhywbeth pellach i geisio cau’r bwlch.
	Yn ychwanegol, ni chreda’r athrawes fod cefndir ieithyddol disgyblion yn effeithio eu mynediad at y Cwricwlwm (Atodiad 4). Cytuna Baker (2011, tt. 246, 266) nad yw addysgu disgyblion yn eu hail iaith (y Gymraeg i ddisgyblion di-Gymraeg, yn yr achos yma) yn effeithio eu mynediad at y Cwricwlwm ehangach, gan ei fod yn gweld pwysigrwydd priodi iaith a thestun.  Er bod Baker (2011) yn cytuno gyda safbwynt yr athrawes dadleua Lin a He (2018, t. 16) fod disgwyl i ddisgyblion allu “addasu eu hunain i iaith arall yn niweidiol i allu’r disgyblion i ddealltwriaeth y disgyblion yn ystod dysgu cynnwys”. O ganlyniad, mae’n hanfodol fod athrawon yn cydnabod fod disgyblion o gefndiroedd di-Gymraeg angen mwy o gefnogaeth wrth gaffael y Gymraeg.
Trafodwyd eisoes fod y dull trochi yn aml yn gallu cael ei ystyried yn “ffenomenon ysgol” (Baker, 2011, t. 265) a nad yw’r disgyblion o gartrefi di-Gymraeg yn siarad digon o’r Gymraeg y tu hwnt i’r ysgol. O’r chwe disgybl o gartrefi di-Gymraeg a gyfwelwyd, dim ond eu hanner sy’n aelodau o glwb y tu hwnt i’r ysgol ble maent yn siarad y Gymraeg (Atodiad 5). O fewn teuluoedd y tri disgybl penodol yna, nid oes aelod o’r teulu yn medru’r Gymraeg, a Saesneg yn unig yw iaith y cartref. Wrth ystyried hyn gellir casglu fod y disgyblion yn siarad dim mwy na chwpl o oriau o’r Gymraeg y tu allan i’r ysgol yr wythnos. Mae hyn yn dueddiad a welwyd gan Estyn (2020, t. 39) mewn ysgolion cyfrwng Cymraeg ledled Cymru; “mae disgyblion yn siarad Cymraeg mewn sefyllfaoedd cymdeithasol yn llai aml nag oeddent yn ei wneud yn eu hysgolion”. Mae hyn yn her fawr i’w oresgyn, ac mae’n sialens fawr i geisio cau’r bwlch rhwng y disgyblion o gartrefi Cymraeg a’r rhai o gartrefi di-Gymraeg os nad yw’r disgyblion yn derbyn y gefnogaeth tu hwnt i’r ysgol. Mae sicrhau fod disgyblion yn siarad digon o Gymraeg yn un o weledigaethau’r Llywodraeth wrth iddynt amlinellu eu cynllun gweithredu (2017b, t. 15); mae disgyblion yn “datblygu eu hyfedredd yn y Gymraeg” mewn “gweithgareddau allgyrsiol”. Cytuna hynny gyda dyfyniad gan Siencyn a Richards (2010, t 157) a nodwyd eisoes yn y traethawd; “mae rhieni yn bwysig iawn yn natblygiad iaith eu plentyn ac i’r broses o gaffael iaith”.
Er mwyn goresgyn yr heriau a amlygwyd, gellir dadlau ei fod yn hanfodol i’r staff yn yr ysgolion dderbyn digon o hyfforddiant i gefnogi. Yn yr adran “Adolygiad Llenyddiaeth”, cyfeiriwyd at safbwynt Llywodraeth Cymru (2017a, t. 43-44) ei fod yn hanfodol i athrawon dderbyn hyfforddiant i sicrhau “trochi ac addysgu cyfrwng Cymraeg a dwyieithog effeithiol”. Serch hynny, amlygwyd gan yr athrawes blwyddyn 2 (Atodiad 4) nad ydynt wedi derbyn unrhyw hyfforddiant er mwyn eu harfogi i gefnogi disgyblion o deuluoedd di-Gymraeg yn ddiweddar. Dylid datblygu hyn er mwyn sicrhau rhuglder ymysg y disgyblion o gefndiroedd di-Gymraeg. Mae gan yr ysgol gysylltiad gydag Athrawes Fro sy’n cefnogi hwyr-ddyfodiad yng Nghyfnod Allweddol 2, a chreda’r awdur y gall yr unigolyn yno gynnig cefnogaeth i’r staff petaent eisiau mwy o arweiniad. 

Strategaethau a ddefnyddir i gefnogi disgyblion geisio dod yn rhugl
Yn y Cyfnod Sylfaen, defnyddir y rhaglen ‘Llythrennau a Synau’ i helpu disgyblion i ymarfer eu llafaredd, a dod yn gyfarwydd â “darllen drwy ddefnyddio ffoneg” gyda’r bwriad o sicrhau darllenwyr rhugl erbyn troi’n 7 oed (Oxford Owl, Anhysbys). Gwelir dilyniant amlwg drwy’r Cyfnod Sylfaen. Dros eu hamser yn y Meithrin a’r Derbyn, mae disgyblion yn datblygu o ddysgu patrymau a rhythmau i geisio adnabod llythrennau. O adnabod llythrennau, dechreua’r disgyblion adnabod synau, cyn dechrau dod i adnabod synau dwbl. Noda Estyn (2011) fod rhaglenni ffonig yn fanteisiol iawn a bod disgyblion yn “ymateb yn dda iddynt”.
	Erbyn blynyddoedd 1 a 2 cynhaliwyd ymarferion iaith bob bore Llun a Mawrth gyda  dosbarthiadau’n canolbwyntio ar synau penodol,  a phan roedd yr awdur yn arsylwi, y sŵn “si” oedd o dan ffocws. Yn yr ymarferion roedd y disgyblion yn trafod ac awgrymu geiriau oedd yn cynnwys y sŵn. O fewn sesiwn bore roedd y disgyblion yn ymarfer ynganu, ffurfio ac ysgrifennu’r sŵn. Gwelwyd gan Estyn (2011) fod “addysgu medrau fel ffoneg yn uniongyrchol” yn golygu fod disgyblion yn “elwa’n arbennig a’u bod yn ymateb yn dda” iddo. Yn y sesiynau roedd y disgyblion i gyd yn cydweithio mewn parau a grwpiau ac yn dod yn gyfarwydd â chynrychioli synau mewn gwahanol ffyrdd. Dywed Estyn (2011) fod gwaith partner yn effeithiol iawn wrth ddatblygu iaith disgyblion.  Derbyniodd pob plentyn gyfle i ateb cwestiwn ac i gymhwyso’r sgiliau y maent yn eu datblygu. Gwêl Donaldson (2015, t. 29) a Llywodraeth Cymru (2020, t. 9) bwysigrwydd roi cyfleoedd i ddisgyblion “gymhwyso’u sgiliau” mewn “cyd-destunau newydd”.   
	Gwelodd yr awdur fod iaith y corff ac ystumiau hefyd yn ddull a ddefnyddir gan y staff er mwyn helpu disgyblion i ddatblygu eu hiaith; gwelodd yr awdur y staff addysgu’n defnyddio gweithrediadau gyda “llygaid, dwylo, adborth cyflym, ciwiau a chliwiau i gefnogi iaith lafar” (Baker, 2011, t. 170). Roedd y defnydd o’r CEC yn amlwg i’w weld ar hyd y Cyfnod Sylfaen; diddorol hefyd oedd gweld y rôl llai oedd ganddo wrth fynd i fyny’r Cyfnod, a mwy o ddisgwyl i’r disgyblion allu deall geiriau heb ddibynnu ar ystumiau. Yn y dosbarth Derbyn, roedd yr athrawes yn defnyddio ystumiau i helpu i ddisgyblion ddeall ystyr geiriau wedi ddechrau adnabod synau clwm. Er enghraifft, defnyddir ymarferion CEC fel dull rheolaeth dosbarth; wrth geisio cael sylw’r disgyblion roedd yr athrawes yn gofyn i’r disgyblion roi eu bys ar eu “b-o-ch” neu’u “c-e-g” a, thrwy wneud hynny, ymarfer clymu synau gyda’i gilydd a gweld cysylltiad rhwng geiriau ac ystumiau. Yn ogystal ag arfogi’r disgyblion i adnabod synau a geiriau, mae hefyd yn paratoi’r disgyblion i ddeall patrymau mewn geiriau mwy cymhleth (Wallace, 2009). Erbyn Blwyddyn 2, roedd llai o ystumiau’n cael eu defnyddio a phetai disgybl yn gofyn am ystyr gair roedd yr athrawes dosbarth yn rhoi cyfle i’r disgybl alw yn ôl ar hen wybodaeth. Prif fantais cynyddu’r defnydd o’r CRC yw ei fod yn annog disgyblion i ddatblygu’u sgiliau dadansoddi a syntheseiddio (Baker, 2011, t. 170).
	Yn ychwanegol i ddefnyddio CEC i gefnogi disgyblion yn eu dealltwriaeth o eirfa, defnyddir y dull Pie Corbett. Yn syml, ymwna’r dull â chyd-ddarllen stori ar y mat, ac yna gweithio fel dosbarth i lunio map stori. Rhannir rhaglen ddarllen Pie Corbett i 5 cam; “asesiad gwaelodlin a chynllunio, dynwared, arloesi, cymhwysiad annibynnol, a’r dasg derfynol” (Talk4Writing, Anhysbys). Yn ystod y rhaglen mae’r disgyblion yn dysgu  ysgrifennu a darllen wrth siarad drwy destun. Wrth glymu’r agweddau yma mae’r disgyblion yn gallu cynhyrchu’n llwyddiannus a hefyd rhoddir mwy o bwyslais ar ddatblygu sgiliau siarad, yn hytrach na chywirdeb (Baker, 2011, t. 270). Defnyddir y dull trwy’r Cyfnod Sylfaen a gwelir yn y cyfweliadau gyda’r disgyblion eu bod yn manteisio; dywed un disgybl blwyddyn 2 fod y dull Pie Corbett yn ei helpu i ddod yn gyfarwydd gydag ansoddeiriau a’u hystyr. (Atodiad 5)
Prin iawn oedd yr achosion pan welodd yr awdur y dull brechdan yn cael ei ddefnyddio i egluro ystyr gair. Er bod yr awdur eisoes wedi nodi barn Siencyn (Mudiad Meithrin, 2017 fod y “dull brechdan” yn rhywbeth i’w osgoi mae’r awdur wedi gweld, yn ei brofiad blaenorol mewn ysgolion, bod y dull brechdan yn cael ei ddefnyddio a’i gyfiawnhau gan staff. Diddorol yw nodi er bod yr awdur prin wedi gweld unrhyw ddefnydd o’r dull brechdan yn yr ysgol, fe amlygwyd mewn cyfweliad gydag athrawes blwyddyn 2 ei bod yn gweld bod “lle iddo o fewn addysg. Weithiau mae’n haws ei ddefnyddio er mwyn peidio torri ar draws llif y wers” (Atodiad 4). Oherwydd hynny gellir dod i’r casgliad fod y dull brechdan yn rhywbeth y gellir ei ddefnyddio mewn achosion prin, ond ddim yn rhywbeth i ddibynnu arno. Yn yr achosion pan welodd yr awdur y dull brechdan ar waith, diddorol yw nodi mai cynorthwywyr dosbarth oedd yn ei ddefnyddio. Gall hyn ddeillio o ddiffyg geirfa pwnc ar ran y cynorthwywyr neu ddiffyg hyder ar eu rhan i allu egluro ystyr gair yn iawn. Mae’r awdur eisoes wedi trafod safbwynt Llywodraeth Cymru (2017a, 7. 43) fod angen i’r “gweithlu addysg” dderbyn mwy o hyfforddiant ar gyfer addysgu cyfrwng Cymraeg a dwyieithog effeithiol, ond pwysig yw cofio fod cynorthwywyr yn disgyn o dan yr ymbarél y “gweithlu addysg”, a dylid cynnig unrhyw hyfforddiant a roddwyd i’r staff addysgu i’r staff cynorthwyol.
[bookmark: cysill]	Cafodd yr awdur hefyd arsylwi sesiwn ChATT (‘Children’s Assessment and Teaching Tool’). “Yn y blynyddoedd cynnar mae plant yn dysgu drwy iaith lafar” ac felly mae’r rhaglen ChATT yn “helpu i ddarganfod a oes gan blant broblemau” (Cyngor Sir Gar, 2019). Parha Cyngor Sir Gar (2019) gan nodi fod y rhaglen yn cynnwys y plentyn yn y broses o gynllunio er mwyn diwallu ei anghenion/hanghenion”. Cyn y cyfarfod roedd yr athrawon dosbarth wedi sgrinio’r disgyblion gan ddefnyddio system ‘Red, Amber, Green’ (RAG). Roedd y disgyblion yn cael eu cymharu â deilliannau gwahanol oedrannau o ran ynganu ac, os nad oeddynt yn cyrraedd lefel ddigonol, roeddent yn cael eu cyfeirio at y swyddog ChATT. Yn y sesiwn hynny, roedd y swyddog yn siarad gyda'r plant a chaniateir hynny iddi groesgyfeirio gyda’r lefelau a roddwyd iddynt gan yr athrawes dosbarth.. Yn dilyn y cyfarfod roedd disgwyl i’r swyddog fanylu pa dri tharged yr hoffent i bob un disgybl ei ddatblygu, a thrwy wneud hynny byddent yn cynllunio gweithgareddau addas i ddatblygu’r agweddau hynny. Byddai’r gweithgareddau yn cymryd llai na 5/10 munud i’w cwblhau, gyda’r gobaith y bydd y disgyblion yn gallu trosglwyddo’r sgiliau i’r dosbarth (Atodiad 6). Diddorol yw bod yr athrawon a’r swyddog yn honni fod y gweithgareddau, er eu bod wedi eu cynllunio i daro targedau unigol, yn gweithio’n well i ddatblygu’r disgyblion os ydynt yn gweithio mewn grŵp. Rhywbeth diddorol arall yw bod yr athrawon yn hoffi defnyddio’r gweithgareddau fel tasg ffocws ar gyfer dosbarthiadau cyfan; cyfiawnhawyd hynny drwy bwyntio allan y gall pob disgybl elwa. Dywed (Dunne et al, 2007, t. 48) fod pethau sydd wedi eu targedu at ddisgyblion gallu is yn fanteisiol iddynt hwy a disgyblion gallu uwch.






















Casgliad
Ar y cyfan, creda’r awdur fod yr ymchwiliad wedi llwyddo gan ei fod wedi casglu llawer o wybodaeth i’w ddadansoddi am yr Ysgol Dewisol. Roedd yr awdur yn hapus fod digon o ddarpariaeth mewn lle yn yr Ysgol Profiad Dewisol i gefnogi’r disgyblion o gartrefi di-Gymraeg i ddatblygu rhuglder; gellir casglu hyn o’r arsylwadau a’r Incerts oedd yn dangos cyrhaeddiad da cyfartalog ymysg y disgyblion. Gwelwyd bwlch bach ond hydera’r awdur y gall yr ysgol gau’r bwlch wrth gyflwyno strategaethau pellach. Wrth ystyried datblygiad proffesiynol yr awdur, mae’n hyderus y gall briodi’r strategaethau y mae eisoes yn eu defnyddio gyda’r rhai welwyd wrth arsylwi.
Un agwedd siomedig oedd y ffaith y bu’n anodd i’r awdur ganolbwyntio’n llwyr ar y testun a amlygwyd yn y cwestiwn. Roedd yr awdur wedi derbyn cyfle i gyfweld hwyr-ddyfodiaid oedd wedi symud i’r ardal o Loegr yn y ddwy flynedd diwethaf. Drwy gyfweld ac arsylwi roedd yr awdur yn gobeithio medru cyfeirio at y ddarpariaeth i gefnogi disgyblion o gartrefi di-Gymraeg. Gobeithiodd hefyd medru cymharu’r ddarpariaeth yn Sir Gaerfyrddin â’r ddarpariaeth yng Ngwynedd, megis drwy ganolfannau iaith. Yn anffodus, roedd hyn yn destun rhy eang a penderfynodd ganolbwyntio’n unig ar y ddarpariaeth gyffredinol yn y Cyfnod Sylfaen. Er bod hyn yn siom, gobaith yr awdur yw bod y wybodaeth a’r data a gasglwyd ar ei Brofiad Dewisol yn fan cychwyn da petai angen ymchwilio i’r testun.
Fel yr amlygir yn yr adran Methodoleg, nid oedd yr awdur yn hapus gyda peth o’r casglu data a wnaethpwyd pan ar Brofiad Dewisol. Gan ei fod yn canolbwyntio ar addysg drochi yn y Cyfnod Sylfaen, penderfynodd beidio gofyn i ddisgyblion ateb holiadur gan ei fod yn credu na fyddai hynny’n rhoi canlyniadau gonest. Gobaith yr awdur oedd defnyddio’r cyfweliadau i ofyn cwestiynau a fyddai’n rhoi cyfle i ddisgyblion ateb ar raddfa o 1-5, ac o hynny gellir casglu data meintiol. Yn anffodus, ni lwyddodd yr awdur i wneud hynny, ac roedd hynny’n siomedig iawn gan fod (Thomas, 2009, t. 83) yn honni fod angen cyfuno data ansoddol a meintiol er mwyn gwneud darlun llawn. Wrth fynd ymlaen, petai’r awdur yn gwneud ymchwiliad arall bydd yn sicrhau ei fod yn casglu’r ddau fath o ddata er mwyn gallu dod i gasgliad mwy dibynadwy.

